D ô v o d o v á   s p r á v a 

Vláda SR uznesením č. 1221 zo dňa 19.12. 2001  schválila  prevzatie štátnej záruky za úvery poskytnuté Slovenským elektrárňam, a.s., Bratislava Investičnou a rozvojovou bankou a.s.  Bratislava. 
Prevzatie štátnej záruky bolo súčasťou privatizačného rozhodnutia vlády SR č. 1068 zo dňa 07.11.2001 o privatizácii majetkovej účasti štátu a majetkovej účasti Fondu národného majetku Slovenskej republiky na podnikaní spoločnosti Investičná a rozvojová banka a.s. Bratislava v bode 9.1 „Ďalšie podmienky predaja a bolo súčasťou Zmluvy o kúpe akcií Investičnej a rozvojovej banky a.s. Bratislava medzi Fondom národného majetku SR, Ministerstvom financií SR  a OTP BANK Rt. Budapest ako kupujúcim zo dňa 07.12.2001 (Zmluva). 

Štátna záruka bola prevzatá podpisom Ručiteľských zmlúv  v zmysle uvedeného uznesenia vlády SR  dňa 28.12.2001 za 
1)  Zmluvu o  úvere č.142196001 zo dňa 30.05.1996 v znení Dodatkov č.1 až 6  uzatvorenou medzi Slovenskými elektrárňami, a.s., Bratislava ako vypožičiavateľom a Investičnou a rozvojovou bankou a.s. Bratislava ako požičiavateľom  úveru v sume 8.258.729.213,70 Sk splatného dňa 20.12.2015 so zostatkom nesplatenej istiny k 28.12.2001 v sume 6.154.844.928,17 Sk.
2) Zmluvu o  úvere č.142196002 zo dňa 30.05.1996 v znení Dodatkov č.1 až 7  uzatvorenou medzi Slovenskými elektrárňami, a.s., Bratislava ako vypožičiavateľom  a Investičnou a rozvojovou bankou a.s. Bratislava ako požičiavateľom úveru v sume 4.932.458.999,80 Sk splatného dňa 20.12.2010  so zostatkom nesplatenej istiny k 28.12.2001 v sume 4.427.296.178,82 Sk. 
OTP  Bank Rt. Budapest dodatočne požiadala listom  zo dňa 15.02.2002 s odvolaním na  odsek 10.3 Zmluvy  o vydanie právneho stanoviska  k záväznosti podpísaných Ručiteľských zmlúv.

Nakoľko sa prevzatie štátnej záruky týkalo domácej banky a domáceho úveru a ďalšie požiadavky  kupujúceho neboli v čase prevzatia štátnej záruky známe, neobsahoval pôvodný návrh uznesenia vlády SR k prevzatiu štátnej záruky úlohy pre ministra spravodlivosti SR na vydanie osvedčenia o právnej záväznosti Ručiteľských zmlúv (Legal Opinion) a ministra zahraničných vecí SR na vystavenie splnomocnenia (Power of Attorney) na podpísanie príslušných dokumentov.
V súvislosti s dodatočnou požiadavkou OTP BANK Rt. Budapest na vydanie právneho osvedčenia k podpísaným Ručiteľským zmluvám s ohľadom na skutočnosť, že vydávanie osvedčenia o právnej záväznosti zmlúv nie je riešené zákonom č. 575/2001 Z. z. o organizácii činnosti vlády a organizácii ústrednej štátnej správy, ani inými právnymi predpismi, v záujme splnenia kľúčovej podmienky kúpnej zmluvy a zavŕšenia privatizácie banky v rámci reštrukturalizácie bankové sektora, žiadame  doplniť pôvodné uznesenie vlády SR č. 1221 zo dňa 19.12.2001 k prevzatiu štátnej záruky o  úlohu  pre ministra spravodlivosti SR na vydanie právneho osvedčenia k Ručiteľským zmluvám.

Do textu  uvedeného uznesenia sa navrhuje doplniť v bode C.  text:
ukladá
ministrovi spravodlivosti  SR a ako alternátovi
štátnemu tajomníkovi Ministerstva spravodlivosti SR
C.3. vystaviť  osvedčenie o právnej záväznosti (Legal Opinion) Ručiteľských zmlúv medzi Ministerstvom financií  SR a Investičnou a rozvojovou bankou a.s. Bratislava  pre OTP  BANK Rt. Budapest

S odvolaním na bod 10.3  kúpnej Zmluvy tým vyjadruje predávajúca strana plnú snahu, spoluprácu a porozumenie na zabezpečení toho, aby  podmienky predaja boli splnené, akonáhle to bude možné.
V prílohe je predkladaný návrh na vydanie  požadovaného právneho osvedčenia, ktoré zodpovedá na otázky  obsiahnuté v žiadosti OTP BANK Rt. Budapest na vydanie právneho osvedčenia a žiadosť OTP BANK Rt. Budapest na vydanie právneho osvedčenia k Ručiteľským zmluvám.